Предложениот нацрт Закoн за изменување и дополнување на Законот за енергетска ефикасност предложен од страна на Министерство за економија не обезбедува адекватно усогласување со ЕУ регулатива поточно со Директивата 2009/33/EU за промоција на чисти и енергетски ефикасни возила за патен транспорт. Имено, се доуредува делот на набавката на возила за патен транспорт, од страна на јавниот сектор на државно ниво, чијашто вредност е повисока од 70.000 евра во денарска противвредност, поточно:

Во Член 10 стои:

Пo ставoт (3), се дoдава нoв став (4) кoј гласи:

„(4) При набавка на вoзила за патен транспoрт, чија што **вредност е повисока од 70.000 евра** во денарска противвредност, лицата од јавниот сектор на државно ниво се должни во техничката спецификација да ги наведат очекуваните еколощки и енергетски влијанија за времетраењето оперативниот период на возилата за патен транспорт, доколку тоа е економски оправдано и технички соодветно, при тоа водејќи сметка за конкуренцијата помеѓу економските оператори при спроведувањето на јавната набавка. Очекуваните еколошки и енергетски влијанија за времетраењето оперативниот период на возилата за патен транспорт, ќе ги вклучуваат барем следниве параметри:

1) потрощувачката на енергија;

2) емисиите на јаглерод диоксид (CO2); и

3) емисиите на азотни оксиди (NOx), неметански јаглеводороди (NMHC) и честички.“

Ставот (4) станува став (5).

Во ставот (5), кој станува став (6), по точката 1) се додава нова точка 2) која гласи;

„2) највисоките прифатливи вредности на емисии на јаглерод диоксид, азотни оксиди, неметански јаглеводороди и честички за времетраењето на оперативниот период на возилата за патен транспорт, како и другите енергетски и еколощки влијанија;“.

Точката 2) станува точка 3). Во точката 3), која станува точка 4), бројот „4“ се заменува со бројот „5“.

Здружението за промовирање на електрични возила Електромобилити Скопје смета дека предлогот во член 10 да при набавка вoзила за патен транспoрт се земаат во предвид само возила над 70.000 еур е неприфатлив, имајќи во предвид дека најголемиот дел од возниот парк во нашата држава кој е енергетски неефикасен (во просек стар повеќе од 10 години и е втор по значајност загадувач во државата), и е потребно да се замени со еколошки возила, e токму возниот парк чија што вредност е под 70.000 еур.

Треба да се напомене дека самата Директивата 2009/33/EU за промоција на чисти и енергетски ефикасни возила за патен транспорт која предлагачот се „обидува“ да ја усогласи со овој нацрт Закoн за изменување и дополнување на Законот за енергетска ефикасност, на ниту еден начин не дава насоки за која вредност на возилата се однесуваат ваквата регулатива, што значи дека предлагачот на Законот самостојно и паушално го дава ваквиот предлог, измената да се однесува само за возила над 70.000 еур.

Од тие причини сметаме дека предлогот за овој дел од нацрт Законот е несоодветно траспонирана ЕУ регулативата и се прави обид од страна на Законодавецот и понатаму да се купуваат енергетско неефикасни возила од страна на јавните институции (со вредност до 70.000 еур), односно да не се води грижа за емииисите на јаглерод диоксид (CO2) азотни оксиди (NOx), неметански јаглеводороди (NMHC) и PM честички. Ова би значело дека најголемиот дел од возилата кои ќе се купуваат од страна на јавните институции, односно тоа се возила чија што вредност се движи до 70.000 еур, нема да треба да водат грижа за еколощки и енергетски влијанија во насока на намалување на загадувањето.

Согласно претходно споменатото а со цел да се прикаже вистинска намера на предлагачот на овој Закон за имплементација на добрите пракси од ЕУ и нивните директиви имајќи ја предвид важноста на транспортниот сектор во придонесувањето кон еколошките, климатските и енергетските политики на РСМ, предлагаме:

**Во Член 10 од Закoн за изменување и дополнување на Законот за енергетска ефикасност во новододадениот став (4) да се тргне делот од реченицата „ чија што вредност е повисока од 70.000 евра во денарска противвредност“.**